
Παρασκευή, 07 Αυγούστου 2026

ΔΕΛΤΙΟ ΤΥΠΟΥ

Θάνατος άνδρα στη Χαλκιδική – Τραυματισμός ναυτικού στη Ρόδο – Βλάβη καταπέλτη Ε/Γ – Ο/Γ πλοίου στο Αντίρριο – Δυσλειτουργία Ε/Γ-Ο/Γ-Τ/Χ πλοίου στο Ηράκλειο – Προσάραξη Ι/Φ σκάφους στο Λαύριο – Εντοπισμός αλλοδαπών στους Καλούς Λιμένες – Διακομιδές ασθενών 


Τις απογευματινές ώρες χθες, ενημερώθηκε η Λιμενική Αρχή των Νέων Μουδανιών για την ύπαρξη ενός 68χρονου ημεδαπού, ο οποίος ανασύρθηκε χωρίς τις αισθήσεις του, από τη θαλάσσια περιοχή της παραλίας «ΠΟΤΙΔΑΙΑΣ» του δήμου Νέας Προποντίδας Χαλκιδικής. Ο 68χρονος διακομίστηκε με ασθενοφόρο όχημα του ΕΚΑΒ στο Γενικό νοσοκομείο Πολυγύρου, όπου διαπιστώθηκε ο θάνατός του. Από το Β’ Λιμενικό Τμήμα Μουδανιών του Κεντρικού Λιμεναρχείου Θεσσαλονίκης που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Θεσσαλονίκης.

*****

Τις βραδινές ώρες χθες, ενημερώθηκε η Λιμενική Αρχή της Ρόδου, από τον ύπαρχο ενός φορτηγού οχηματαγωγού (Φ/Γ-Ο/Γ) πλοίου ότι ένας 53χρονος ναυτικός (ειδικότητας ναύτης) τραυματίστηκε στον δεξί ώμο, στον αυχένα και το κεφάλι, λόγω θραύσης του δεξιού πρυμναίου κάβου, κατά τον κατάπλου του πλοίου στο λιμάνι της Ρόδου. Ο 53χρονος διακομίστηκε με ασθενοφόρο όχημα του ΕΚΑΒ στο Γενικό Νοσοκομείο Ρόδου, όπου του έγιναν τρία ράμματα στο δεξί μέρος του κεφαλιού και μετά τις απαραίτητες ιατρικές εξετάσεις, έλαβε εξιτήριο. Προανάκριση διενεργείται από το Κεντρικό Λιμεναρχείο Ρόδου.  

*****

Τις βραδινές ώρες χθες, ενημερώθηκε η Λιμενική Αρχή του Ρίου από τον πλοίαρχο του επιβατηγού οχηματαγωγού (Ε/Γ – Ο/Γ) πλοίου «ΑΝΤΩΝΙΟΣ Μ» Ν. Σπετσών 27, ότι μετά τον κατάπλου του πλοίου στο λιμάνι του Αντιρρίου, διαπιστώθηκε δυσλειτουργία του συστήματος ανύψωσης του καταπέλτη. Αμέσως διενεργήθηκε επιθεώρηση από το Τοπικό Κλιμάκιο Επιθεώρησης Πλοίων του λιμένα Πάτρας και από το Α΄ Λιμενικό Τμήμα Ρίου του Κεντρικού Λιμεναρχείου Πάτρας, απαγορεύτηκε ο απόπλους του «ΑΝΤΩΝΙΟΣ Μ», μέχρι την αποκατάσταση της βλάβης και την προσκόμιση βεβαιωτικού αξιοπλοΐας από τον αρμόδιο νηογνώμονα, ενώ τα προγραμματισμένα του δρομολόγια εκτελούνται από έτερα Ε/Γ-Ο/Γ πλοία της γραμμής.

*****

Τις απογευματινές ώρες χθες, ενημερώθηκε η Λιμενική Αρχή του Ηρακλείου από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ - ΕΛ.ΑΚΤ. ότι το επιβατηγό – οχηματαγωγό – ταχύπλοο (Ε/Γ-Ο/Γ-Τ/Χ) πλοίο «CHAMPIONS LEAGUE JET 2» σημαίας Κύπρου, κατά τη διάρκεια εκτέλεσης προγραμματισμένου δρομολογίου από το λιμάνι της Θήρας, με προορισμό το λιμάνι του Ηρακλείου, έπλεε προληπτικά με τρεις μηχανές και με μειωμένη ταχύτητα, χωρίς να αιτείται συνδρομή, λόγω ένδειξης δυσλειτουργίας στη μία εκ των τεσσάρων μηχανών. Μετά τον κατάπλου του πλοίου, αποβιβάστηκαν με ασφάλεια 1.123 επιβάτες, 50 Ι.Χ.Ε., και 11 δίκυκλα. Ακολούθησε επιθεώρηση από στελέχη του Τοπικού Κλιμακίου Επιθεώρησης Πλοίων (ΤΚΕΠ), ενώ μετά την προσκόμιση σχετικής βεβαίωσης από το νηογνώμονα που το παρακολουθεί, επετράπη η συνέχιση των πλόων του.

*****

Τις απογευματινές ώρες χθες, ενημερώθηκε η Λιμενική Αρχή του Λαυρίου για την προσάραξη ιστιοφόρου σκάφους (Ι/Φ), με έναν ημεδαπό επιβαίνοντα,  σε βραχώδη θαλάσσια περιοχή έξω από την μαρίνα Λαυρίου. Στην περιοχή έσπευσε το ταχύπλοο σκάφος «SEA SOS 1» Τ.Λ. 325, με τη συνδρομή του οποίου το Ι/Φ αποκολλήθηκε και κατέπλευσε στις εγκαταστάσεις της μαρίνας Λαυρίου, όπου πρόσδεσε με ασφάλεια. Από το Κεντρικό Λιμεναρχείο Λαυρίου που διενεργεί την προανάκριση, απαγορεύτηκε ο απόπλους του Ι/Φ μέχρι την προσκόμιση βεβαιωτικού αξιοπλοΐας από τον νηογνώμονα που το παρακολουθεί, ενώ από το περιστατικό δεν υπήρξε τραυματισμός και δεν παρατηρήθηκε θαλάσσια ρύπανση.

*****

Τις βραδινές ώρες χθες, ενημερώθηκε η Λιμενική Αρχή των Καλών Λιμένων για την αποβίβαση ικανού αριθμού αλλοδαπών επιβαινόντων από πνευστή λέμβο στην παραλία ¨ΤΣΟΥΤΣΟΥΡΑ¨ του Δήμου Μίνωα Πεδιάδος. Στελέχη της Λιμενικής Αρχής εντόπισαν στην ακτή πενήντα οχτώ (58) αλλοδαπούς (47 άνδρες, 4 γυναίκες και 7 ανήλικους), οι οποίοι οδηγήθηκαν στο λιμάνι του Ηρακλείου καλά στην υγεία τους. Προανάκριση διενεργείται από το Κεντρικό Λιμεναρχείο Ηρακλείου.

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-59χρονης, από το λιμάνι του Καστού Λευκάδας στο λιμάνι του Μύτικα Αιτωλοακαρνανίας, με το θαλάσσιο ταξί «ΝΤΟΛΦΙΝ ΕΞΠΡΕΣ ΙΙ» Ν.Λ. 313 και
-15χρονης και 69χρονης, από το λιμάνι της Σαμοθράκης στο λιμάνι της Αλεξανδρούπολης, με περιπολικό σκάφος Λ.Σ.-ΕΛ.ΑΚΤ..

